Document ID: /roh_data/filtered/fineweb-2-filterrobots_roh.jsonl.gz/364

Ins po partir dal fatg che circa 90 pertschient dals incendis da guaud resultan tras in fauss cumportament dals umans (stumbels da cigarettas bittads davent, fieus da gril betg stizzads dal tuttafatg e.u.v.), cunquai che mo 10 pertschient vegnan chaschunads da la natira (chametgs). In privel d'incendis da guaud exista durant e suenter envierns cun pauca naiv, sch'igl è ditg sitg, en cas da lungas periodas da chalira la stad e sch'i sufla er anc fermamain (p.ex. favugn). Quests vents pon setgentar fermamain la bostga, las chaglias ed il terren dal guaud.
En Svizra datti cunzunt incendis da guaud sin pitschnas surfatschas. Periclitads èn principalmain il Vallais, il Grischun, il Tessin sco er las vals da favugn. Umans èn darar periclitads tras incendis da guaud, perquai che la legislaziun svizra na permetta nagins edifizis d'abitar en il guaud.
La ristga d'incendis da guaud designescha la probabilitad, cun la quala i po resultar in incendi da guaud. La ristga d'incendis da guaud po s'augmentar p.ex. tras activitads da temp liber, uschia ch'igl è necessari da prender mesiras gia en cas d'in pitschen privel d'incendis da guaud.